[pic] | EUROOPA ÜHENDUSTE KOMISJON |

Brüssel 21.03.2006

KOM(2006) 139 lõplik

2006/0045 (ACC)

Ettepanek

NÕUKOGU OTSUS

kaubandust ja kaubandusküsimusi käsitleva vahelepingu sõlmimise kohta Euroopa Ühenduse ja Albaania Vabariigi vahel

(KOMISJONI ESITATUD)

SELETUSKIRI

1. Lisatud nõukogu otsuse ettepanek on õiguslik vahend, mille abil Euroopa Ühendus ja Albaania Vabariik (edaspidi „Albaania“) sõlmivad vahelepingu. [1]

2. Albaania suhteid Euroopa Ühendusega reguleerib 1992. aasta mais Brüsselis allkirjastatud kaubandust ning kaubandus- ja majanduskoostööd käsitlev leping, mis jõustus 4. detsembril 1992. aastal.

3. Kooskõlas nõukogu 21. oktoobril 2002. aastal vastuvõetud läbirääkimisdirektiividega lõpetas komisjon 18. veebruaril 2006 läbirääkimised Albaaniaga stabiliseerimis- ja assotsiatsioonilepingu üle. Komisjon teeb nõukogule ettepaneku allkirjastada stabiliseerimis- ja assotsiatsioonileping ning vaheleping paralleelselt, kuid stabiliseerimis- ja assotsiatsioonileping jõustub alles pärast seda, kui Albaania, ühendus ja liikmesriigid on selle ratifitseerinud.

4. Komisjon teeb kooskõlas läbirääkimisdirektiividega ja stabiliseerimis- ja assotsiatsioonilepingu artikliga 136 ettepaneku sõlmida vaheleping kuni stabiliseerimis- ja assotsiatsioonilepingu ratifitseerimiseni, et stabiliseerimis- ja assotsiatsioonilepingu kaubandust ja kaubandusküsimusi käsitlevad sätted võiksid jõustada nii kiiresti kui võimalik peale stabiliseerimis- ja assotsiatsioonilepingu allkirjastamist. Komisjon pidas Albaaniaga läbirääkimisi vahelepingu teksti üle ning parafraseeris selle 28. veebruaril 2006.

5. Vahelepinguga asendatakse Euroopa Ühenduse ja Albaania vahelise kaubandust ning kaubandus- ja majanduskoostööd käsitleva lepingu kaubandussätted. Nõukogu 18. septembri 2000. aasta määrusega (EÜ) nr 2007/2000 (millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes, millega muudetakse määrust (EÜ) nr 2820/98 ja tunnistatakse kehtetuks määrused (EÜ) nr 1763/1999 ja (EÜ) nr 6/2000)[2] kehtestatud kaubandussoodustusi kohaldatakse paralleelselt vahelepinguga edasi.

6. Komisjon kutsub nõukogu üles lisatud ettepaneku põhjal läbirääkimiste tulemusi heaks kiitma ning sõlmima vahelepingu Euroopa Ühenduse nimel.

2006/0045 (ACC)

Ettepanek

NÕUKOGU OTSUS

kaubandust ja kaubandusküsimusi käsitleva vahelepingu sõlmimise kohta Euroopa Ühenduse ja Albaania Vabariigi vahel

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koos artikli 300 lõike 2 esimese lõiguga ja artikli 300 lõike 3 esimese lausega,

võttes arvesse komisjoni ettepanekut

ning arvestades järgmist:

(1) Kuni Brüsselis […] 2006 alla kirjutatud stabiliseerimis- ja assotsiatsioonilepingu jõustumiseni ühelt poolt Euroopa Ühenduse ja selle liikmesriikide ning teiselt poolt Albaania Vabariigi vahel, on vaja heaks kiita kaubandust ja kaubandusküsimusi käsitlev vaheleping Euroopa Ühenduse ning Albaania vahel.

(2) Seoses stabiliseerimis- ja assotsieerimisprotsessi raames rakendatud poliitikaga on käesolevas lepingus sisalduvad kaubandussätted erandlikud ega loo Euroopa Liidu jaoks ühtegi pretsedenti ühenduse kaubanduspoliitikas kolmandate riikide suhtes, välja arvatud Lääne-Balkani riigid.

(3) Seetõttu tuleks leping Euroopa Ühenduse nimel heaks kiita,

ON TEINUD JÄRGMISE OTSUSE:

Artikkel 1

Euroopa Ühenduse nimel kiidetakse heaks kaubandust ja kaubandusküsimusi käsitlev vaheleping Euroopa Ühenduse ja Albaania Vabariigi vahel koos lepingu lisade, protokollide ning lõppaktile lisatud ühisdeklaratsioonide ja Euroopa Ühenduse deklaratsiooniga.

Esimeses lõigus nimetatud tekstid on lisatud käesolevale otsusele.

Artikkel 2

Nõukogu eesistujal on õigus nimetada isikud, kes on volitatud ühenduse nimel hoiule andma lepingu artiklis 56 sätestatud heakskiitmiskirja.

Brüssel,

Nõukogu nimel

eesistuja

[1] Vahelepingu sõlmimine on tingimuseks stabiliseerimis– ja assotsiatsioonilepingu allkirjastamisel, mis on plaanitud 2006. aasta esimesele poolele Brüsselis. Et tagada vahelepingu jõustumine nii kiiresti kui võimalik, on mõlemad tegevused käivitatud paralleelselt.

[2] EÜT L 240, 23.9.2000, lk 1. Määrust on viimati muudetud määrusega (EÜ) nr 1946/2005 (ELT, L 312, 29.11.2005, lk 1).